Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 263/09)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„GRANA PADANO“

ELi nr: PDO-IT-0011-AM05 – 19.1.2022

KPN (X) KGT ( )

1. Nimetus(ed)

„Grana Padano“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimele vastava toote kirjeldus

Kõva, kuumtöödeldud ja pika valmimisajaga juust, mida valmistatakse aasta läbi ja kasutatakse lauajuustuna või riivitult; valmistatud osaliselt kooritud toorpiimast, mida saadakse lehmadelt, keda lüpstakse kaks korda päevas ja kelle põhisööt on haljas- või kuivsööt. Lubatud on kasutada ühe lüpsikorra piima või kahe lüpsikorra piima segu. Juustu valmistatakse ratastena, millel on kergelt kumerad või peaaegu sirged küljed, lame üla- ja alaosa, ääristatud veidi kõrgema randiga.

Juusturataste läbimõõt on 35–45 sentimeetrit ja kõrgus 18–25 sentimeetrit, varieerudes sõltuvalt valmistamise tehnilistest tingimustest.

Kaal: 24–40 kg; koorik: kõva ja sile, kooriku paksus 4–8 mm.

Juust on kõva, peeneteraline, iseloomuliku murenevuse ja radiaalse kihilisusega ning vaevumärgatavate aukudega. Rasvasisaldus kuivaines on vähemalt 32 %. Kooriku värvus on tume või naturaalne kuldkollane ja juustu sisu värvus valge või õlgkollane. Juustul on meeldiv lõhn ja õrn maitse.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Lehmade põhisööt on värske või konserveeritud sööt ning see kehtib lüpsilehmade, kinnislehmade ja vanemate kui 7kuuste mullikate puhul. Piimalehmi söödetakse sama põllumajandusettevõtte põllukultuuridest saadud söödaga või kaitstud päritolunimetuse „Grana Padano“ tootmispiirkonna söödaga.

Päevaratsioonis peab vähemalt 50 % kuivmassist koosnema koresöödast, kusjuures kuivaine arvestuses ei tohi koresööda ja muu sööda suhe olla väiksem kui 1. Vähemalt 75 % sööda kuivainest päevaratsioonis peab koosnema piima tootmispiirkonnas toodetud söödast.

Lubatud söödaainete loetellu kuuluvad:

sööt: haljassööt, hein, õled, silo (viimane on keelatud Trentigrana tüüpi juustu valmistamisel);

muu sööda kui koresööda jaoks kasutatavad toorained, mis on jagatud kategooriatesse ja mida võib söödale lisaks kasutada: teraviljad ja teraviljatooted, õliseemned ja nendest valmistatud tooted, mugulad ja juured ning nendest valmistatud tooted, dehüdreeritud sööt, suhkrutööstuse kõrvaltooted, kaunviljade seemned, rasvad, mineraalid ja söödalisandid.

Toorained: lehma toorpiim, naturaalne juuretis, vasikalaap. Piima saadakse punktis 4 määratletud piirkonnas peetavatelt lehmadelt.

3.4. Tootmise erietapid, mis peavad toimuma määratletud geograafilises piirkonnas

Valmistamise ja laagerdamise toimingud peavad toimuma punktis 4 osutatud tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Riivimine ja sellega seotud pakendamine peab toimuma punktis 4 määratletud tootmispiirkonnas, kuna värske riivitud juust on väga tundlik ning selle organoleptiliste omaduste säilitamiseks tuleb juust kohe pakendada tingimustes, millega välditakse kuivamist. Lisaks sellele saab juustu kohese pakendamisega päritolunimetust kandvasse pakendisse paremini tagada riivitud toote algupära, sest riivitud kujul on juustu raskem identifitseerida kui nähtava märgistusega terve juusturattana (nagu kinnitati Euroopa Kohtu 20. mai 2003. aasta otsusega).

Kaitstud päritolunimetusega juustu „Grana Padano“ lõikamisel ja pakendamisel tekkinud juustujääkide kasutamine riivitud „Grana Padano“ tootmiseks, mida turustatakse erineva või sama kaaluga tükkide, plokkide, kuubikute, suupistetükkidena jne, on lubatud ainult järgmistel tingimustel: kooriku osakaal ei tohi ületada 18 %; tagatud peab olema jääkide allikaks oleva kaitstud päritolunimetusega toote „Grana Padano“ tervete juusturataste jälgitavus; kui jääke ei kasutata kohe või need suunatakse ühest ettevõttest teise, siis tuleb neid vastavalt registreerimisnumbrile ja valmistamise kuule hoida eraldi; jääkide transportimine on lubatud ainult sama juustutootmise ettevõtte või ettevõtete rühma raames. Seega ei tohi riivitud juustu „Grana Padano“ valmistamiseks kasutatavaid jääke müüa iseseisva tootena.

3.6. Sellise toote märgistamise erieeskirjad, millele registreeritud nimetus viitab

Ametlik märgistus, mis tõendab, et toode vastab kaitstud päritolunimetuse „Grana Padano“ kasutamist õigustavatele nõuetele, ja mis seetõttu peab olema näha tervete juusturataste kujul oleval kaitstud päritolunimetusega tootel „Grana Padano“, koosneb rombikujulisest joonisest, mille peal on suurtähtedega trükitud sõnad „GRANA“ ja „PADANO“. Ümarate tippudega rombi ülemisse nurka on kirjutatud esitäht „G“ ja alumisse „P“.

Markeerimisvorm, millega külmpressimise abil vajutatakse vormitavale juusturattale päritolunimetus, jätab juustule jäljendi, mis koosneb väikestest ümber kogu juusturatta punktiirina paigutatud rombidest, mille sees on kordamööda sõnad „GRANA“ ja „PADANO“ ning viited juustutootjale, valmistamise aastale ja kuule.

Üksnes Trento autonoomses provintsis valmistatud kaitstud päritolunimetusega juustu „Grana Padano“ puhul, mida valmistatakse vaid selliste lehmade piimast, keda toidetakse söödataimedega ja kelle puhul on keelatud silo kasutamine kogu aasta jooksul, on lubatud kasutada spetsiaalset „TRENTINGRANA“ tüübi jaoks ettenähtud markeerimisvormi, mille jäljend koosneb kahest reast punktiiridena paigutatud rombidest, mille peal on sõna „TRENTINO“. Keskosas, mägede stiliseeritud kujutiste vahel on sõna „TRENTINO“, mis on kirjutatud loetavana nii vasakult paremale kui ka paremalt vasakule.

Markeerimisvormiga vajutatud nimetust täiendava päritolutähisena pannakse juustule kaseiinplaat, millel on kiri „Grana Padano“, valmistamise aasta ja tähtnumbriline kood, millega juusturatas üheselt identifitseeritakse.

Juust „Grana Padano“, mis on tootmispiirkonnas vähemalt 20 kuud pärast vormimist laagerdunud ja millel on järgmised omadused, võib saada tähistuse „RISERVA“:

— kuulumine kategooriasse „scelto sperlato“ („tõendatud tippkvaliteet“);

— nähtav teralisus ning iseloomuliku murenevuse ja radiaalse kihilisusega tekstuur;

— ühtlane valge või õlgkollane värvus;

— ebatavaliste lõhnade puudumine;

— meeldiv ja õrn maitse.

Kuulumist kategooriasse „Grana Padano“ RISERVA on näidatud teise märgiga, mis kantakse ettevõtjate taotlusel juusturatta küljele samu eeskirju järgides kui kaitstud päritolunimetuse märgi puhul.

Märk koosneb ringist, mis on keskelt risti poolitatud laia ribaga, mida piiravad üleval ja all paralleelsed jooned; trükitähtedes sõna „RISERVA“ on kirjutatud riba keskele. Suurtähtedega kirjutatud sõna „OLTRE“ ja number „20“ on kirjutatud ülemisele poolele ja trükitähtedes sõna „MESI“ alumisele poolele [tähendus „rohkem kui 20 kuud“].

Juustupakendil, mille on pakendanud volitatud pakendajad, peab olema „Grana Padano“ logo.

Pakendile trükitult on ametlik märgistus, mis tõendab, et toode vastab kaitstud päritolunimetuse „Grana Padano“ kasutamise kriteeriumidele, nagu kirjeldatud käesoleva punkti 3.6 alguses, oma tunnustelt pisut teistsugune, nimelt tähti „G“ ja „P“ ei ole rombi ülemises ja alumises nurgas. Märgistuse tausta värv on Pantone 109 C, ja kuju on sama mis kavandi mustal komponendil, kuid pisut suurem.

Logo pakendil reprodutseerimise parameetrid on järgmised:

Selgitus:

Tratto per nero must komponent Tratto per giallo kollane komponent Marchio completo terve märgistus

Eespool osutatud TRENTINGRANA tüüpi juustu omadustele vastava „Grana Padano“ (KPN) pakendamisel peab pakendil ja vastavatel reklaammaterjalidel olema järgmine kujutis:

Pakendatud toodete puhul, kui kvaliteedinõuetele vastavust on kontrollitud teise kvaliteedikontrolli käigus, kohaldatakse järgmisi lisakategooriaid: „Grana Padano“ RISERVA Oltre 20 Mesi ja „Grana Padano“ RISERVA Oltre 24 Mesi (rohkem kui 24 kuud).

Tegeliku laagerdumise täpsustamine on lubatud juustu „Grana Padano“ pakendil ka alates 12 kuu pikkusest laagerdumisest.

Selle täpsustuse lisamine ei ole endiselt kohustuslik. Kui see lisatakse, peab laagerdumise aeg olema tähistatud ühtselt kõigil pakenditel, kasutades sobivat numeratsiooni, kollasega mustal taustal, lisades sõnad „Oltre X mesi“ („rohkem kui X kuud“).

Laagerdumise märkimise parameetrid on järgmised:

Kategooriasse „Grana Padano“ RISERVA Oltre 20 Mesi kuuluvat juustu sisaldavale pakendile lisatakse nendele juustudele märgitud logo täiendavalt „Grana Padano“ logole, nagu eespool kirjeldatud.

Kõnealune logo koosneb järgmisest: ring, mis on risti poolitatud laia ribaga, mida piiravad üleval ja all paralleelsed jooned; trükitähtedes sõna „RISERVA“ on kirjutatud riba keskele. Trükitähtedes sõna „OLTRE“ on kirjutatud ülemisele poolele ning number „20“ ja trükitähtedes sõna „MESI“ alumisele poolele.

Kujundus on kuldne mustal taustal, sama kujuga kui kavandi kuldne komponent, kuid pisut suurem.

Selle logo pakendil reprodutseerimise parameetrid on järgmised:

Selgitus:

C tsüaansinine M magentapunane Y kollane K põhivärv (must) (Si veda a sotto) (vt allpool) Posizione asend

Tegeliku laagerdumise täpsustamine alates 24 kuust on samuti lubatud sellise juustu „Grana Padano“ pakendil, millele on varem kantud logo „RISERVA – Oltre 20 Mesi“.

Selle täpsustuse lisamine ei ole endiselt kohustuslik. Kui see lisatakse, tuleb laagerdumine märkida ühtselt kõigile pakenditele, kasutades sobivat logo, mis sarnaneb eespool kirjeldatule, st „RISERVA – Oltre 20 Mesi“, kuid on kirjutatud mustaga kuldsele taustale.

Kõnealuse logo reprodutseerimise parameetrid on järgmised:

Selgitus:

C tsüaansinine M magentapunane Y kollane K põhivärv (must) (Si veda a sotto) (vt allpool) Posizione asend

Nagu kategooriasse „RISERVA – OLTRE 20 MESI“ kuuluva juustu puhul, tuleb ka eespool kirjeldatud juustu „Grana Padano“ logo kanda selle kategooria logo kandvale pakendile.

Laagerdumisaega kirjeldavad logod järgivad järgmisel joonisel selgelt näidatud järjestust.

Selgitus:

Sviluppo loghi stagionatura Laagerdumist kirjeldavate logode järjestus

4. Geograafilise piirkonna täpne määratlus

Piirkond, kus kaitstud päritolunimetusega juustu „Grana Padano“ toodetakse ja riivitakse, hõlmab Alessandria, Asti, Biella, Cuneo, Novara, Torino, Verbania, Vercelli, Bergamo, Brescia, Como, Cremona, Lecco, Lodi ja Mantova provintsi Po jõe vasakkaldal ning Milano, Monza, Pavia, Sondrio, Varese, Trento, Padova, Rovigo, Treviso, Venezia, Verona, Vicenza ja Bologna provintsi Reno jõe paremkaldal, Ferrara, Forlì Cesena, Piacenza, Ravenna ja Rimini provintsi ning järgmisi Bolzano provintsi kommuune: Anterivo, Lauregno, Proves, Senale-S. Felice ja Trodena.

5. Seos geograafilise piirkonnaga

Juustu „Grana Padano“ (KPN) tootmispiirkond langeb suures osas kokku Po jõe oru piirkonnaga, st Po jõe sängi geograafilise alaga, millele on iseloomulikud üleujutatavad veerohked fluvioglatsiaalse päritoluga alluviaalsed mullad; tegemist on ühega kõige viljakamatest ja loomasööda tootmiseks kõige paremini sobivatest aladest maailmas.

Nimetatud mullaomadused koos selle ala erilise mikrokliimaga soodustavad maisi kasvatamist, mis moodustab peamise osa selliste lehmade söödast, kelle piima kasutatakse juustu „Grana Padano“ (KPN) valmistamiseks. Mais võib moodustada kuni 50 % kasutatud sööda kuivmassist.

Alates XI sajandist Po jõe orus toimunud maaparandus- ja niisutustööd on võimaldanud arendada kohalikku veisekasvatust. Kuna piima toodeti oluliselt rohkem, kui oli vaja maaelanike igapäevaste vajaduste katmiseks, oli vaja muuta piim hästi säilivaks juustuks. Ka praegu on kohaliku sööda, eelkõige maisi küllus seotud rohke vee olemasoluga, mis on veisekasvatuse säilitamiseks ja seega piima tootmiseks väga oluline.

Kaitstud päritolunimetusega juustu „Grana Padano“ eripära seisneb järgmistes omadustes:

— juusturataste mõõtmed ja kaal;

— juustu morfoloogiline eripära, mis on seotud valmistamistehnikaga, mille tulemusel tekib teraline struktuur, mis soodustab lõikamisel tavapärast lõhede tekkimist;

— juustu valge või õlgkollane värvus, peen maitse ja meeldiv lõhn, mis tuleneb peamiselt vahamaisi laialdasest kasutusest kariloomade söödas;

— vee ja rasva sisaldus, mis on peaaegu samasugune kui proteiinide sisaldus;

— valkude ulatuslik loomulikul teel muundumine peptoonideks, peptiidideks ja vabadeks aminohapeteks;

— juust sobib pikaajaliseks laagerdumiseks, isegi kauem kui 20 kuud.

Põhjuslik seos toote „Grana Padano“ (KPN) ja selle päritolupiirkonna vahel seisneb järgmistes tegurites:

— Po jõe oru hea veega varustatus ja sellega seotud sööda, peamiselt vahamaisi kättesaadavus, millest tulenevad juustumassi sellised omadused nagu valge või õlgkollane värvus ning maitse ja lõhn. Nimelt maisisilo või vahamaisi kasutamise otsesel tagajärjel väheneb piimalehmade söödas selliste värvainete osakaal nagu karoteen, antotsüaan, klorofüll, võrreldes mitmeliigilisel heinal või haljassöödataimedel põhineva söödaga. See on sileerimise otsene tagajärg;

— toorpiima kasutamine, millest tulenevalt lisatakse juustutootmise protsessis tootele piirkonnale iseloomulikke piimhappebaktereid;

— naturaalse juuretise kasutamine, mis loob katkematu mikrobioloogilise seose tootmispiirkonnaga. Tegelikult on piim, mis muutub vadakuks ja seega juuretiseks, lüli ahelas, mis seob juustutoomise protsessi tootmispiirkonnaga ja teiselt poolt tagab pideva ja püsiva päritolupiirkonnale iseloomulike piimhappebakterite sisalduse, millest tulenevad kaitstud päritolunimetusega juustu „Grana Padano“ peamised eriomadused. Põhjusliku seose loomises toote omaduste ja päritolupiirkonna vahel osaleb ka juustumeister, kellel on „Grana Padano“ (KPN) valmistamisel alati keskne ja otsustav tähtsus. Ka praegu on piima muutmine juustuks „Grana Padano“ (KPN) usaldatud juustumeistritele, mitte tehnikutele või teadlastele.

Viide tootespetsifikaadi avaldamisele

Tootespetsifikaadi terviktekst on kättesaadav veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità e sicurezza“ (Kvaliteet ja ohutus) (ekraani ülemises paremas osas), seejärel linki „Disciplinari di Produzione all'esame dell'UE“ („ELile hindamiseks esitatud spetsifikaadid“).

(1) ELT L 179, 19.6.2014, lk 17.